ກົດໝາຍອຸຕຸນິຍົມ ແລະ ອຸທົກກະສາດ ຖືກຮັບຮອງ ຈາກສະພາແຫ່ງຊາດ
ກອງປະຊຸມ ສະໄໝສາມັນ ເທື່ອທີ 4 ຂອງສະພາແຫ່ງຊາດ ຊຸດທີ XIII ໃນວັນທີ 13 ພະຈິກ 2017 ພາຍໃຕ້ການເປັນປະທານຂອງ ທ່ານ ບຸນປອນ ບຸດຕະນະວົງ ຮອງປະທານ ສະພາແຫ່ງຊາດ, ບັນດາສະມາຊິກ ສະພາແຫ່ງຊາດ ໄດ້ພ້ອມກັນ ປະກອບຄຳຄິດຄຳເຫັນ ແລະ ພິຈາລະນາຮັບຮອງເອົາ ຮ່າງກົດໝາຍວ່າດ້ວຍ ອຸຕຸນິຍົມ ແລະ ອຸທົກກະສາດ, ເຊິ່ງເປັນກົດໝາຍສ້າງໃໝ່ ທີ່ສະເໜີ ໂດຍ ທ່ານ ສົມມາດ ພົນເສນາ ລັດຖະມົນຕີ ກະຊວງຊັບພະຍາກອນ ທຳມະຊາດ ແລະ ສິ່ງແວດລ້ອມ, ເຊິ່ງຮ່າງກົດໝາຍດັ່ງກ່າວ ປະກອບມີ 11 ພາກ 6 ໝວດ 71 ມາດຕາ.
ໂອກາດນີ້, ບັນດາສະມາຊິກສະພາແຫ່ງຊາດ ໄດ້ສຸມໃສ່ພິຈາລະນາ, ປະກອບຄຳຄິດຄຳເຫັນ ຢ່າງກົງໄປກົງມາ ເພື່ອເຮັດໃຫ້ ຮ່າງກົດໝາຍດັ່ງກ່າວ ມີເນື້ອໃນຄົບຖ້ວນສົມບູນ ແລະ ສາມາດນຳໄປຈັດຕັ້ງປະຕິບັດ ໃນຕໍ່ໜ້າໄດ້ຢ່າງມີປະສິດ ທິຜົນ. ໂດຍສະເພາະແມ່ນ ໄດ້ເນັ້ນໃສ່ການປັບປຸງ ດ້ານໂຄງສ້າງ, ການເພີ່ມຄຳສັບ, ຄວາມເໝາະສົມໃນການ ກຳນົດນະໂຍບາຍຂອງລັດຖະບານ ຕໍ່ກັບກົດໝາຍວ່າດ້ວຍອຸຕຸນິຍົມ ແລະ ອຸທົກກະສາດ, ການແບ່ງຂັ້ນຄຸ້ມຄອງ ລະຫວ່າງສູນກາງ ແລະ ທ້ອງຖິ່ນ ກ່ຽວກັບການສ້າງສະຖານີອຸຕຸນິຍົມ ແລະ ອຸທົກກະສາດ, ການນິຍາມຄຳສັບ, ການພະຍາກອນອາກາດ, ການເຕືອນໄພລ່ວງໜ້າ, ສິດ ແລະ ໜ້າທີ່ ຂອງອົງການປົກຄອງທ້ອງຖິ່ນ, ການເຂົ້າເຖິງ ແລະ ນຳໃຊ້ຂໍ້ມູນອຸຕຸນິຍົມຢ່າງມີປະສິດທິຜົນວ່ອງໄວ ທັນກັບສະພາບການ ແລະ ບັນຫາສຳຄັນອື່ນໆ ທີ່ກ່ຽວຂ້ອງ.
ຜ່ານການປະກອບຄຳຄິດຄຳເຫັນ ເປັນເວລາ 1 ວັນເຕັມ, ສະມາຊິກສະພາແຫ່ງຊາດ ໄດ້ພ້ອມກັນຮັບຮອງເອົາ ຮ່າງກົດໝາຍວ່າດ້ວຍອຸຕຸນິຍົມ ແລະ ອຸທົກກະສາດ ດ້ວຍຄະແນນສຽງເຫັນດີ ເປັນສວນຫລາຍ. ຈາກນັ້ນ, ກອງປະຊຸມໄດ້ສະເໜີ ໃຫ້ອະນຸກຳມະການຮ່າງກົດໝາຍ ນຳເອົາຄຳຄິດຄຳເຫັນ ຂອງສະມາຊິກສະພາແຫ່ງຊາດ ແຕ່ລະທ່ານ ໄປປັງປຸງໃສ່ຮ່າງກົດໝາຍດັ່ງກ່າວ ໃຫ້ຄົບຖ້ວນສົມບູນ, ກະທັດຮັດ ເພື່ອເຮັດໃຫ້ ກົດໝາຍດັ່ງກ່າວ ສາມາດນຳໄປຈັດຕັ້ງປະຕິບັດ ຢ່າງມີປະສິດທິຜົນ ແລະ ສອດຄ່ອງກັບສະພາບຄວາມເປັນຈິງ ໃນປັດຈຸບັນ.
ຂໍ້ມູນຈາກ: ສຳນັກຂ່າວສານປະເທດລາວ